b'\n_START_ARTICLE_\nEttore Battelli\n_START_SECTION_\n\xc5\xbdivljenje in delo\n_START_PARAGRAPH_\nEttore Battelli, o\xc4\x8de R. Battellija, se je rodil v dru\xc5\xbeini italijanskega dr\xc5\xbeavnega uradnika. Dru\xc5\xbeina se je ve\xc4\x8dkrat selila. V Pulju je 1942 kon\xc4\x8dal gimnazijo, nato je za\xc4\x8dasno delal v ladjedelnici in \xc5\xa1tudiral pravo na Univerzi v Trstu. Leta 1944 je postal \xc4\x8dlan komunisti\xc4\x8dne partije in od\xc5\xa1el v partizansko ilegalo v okolico Rovinja, kasneje pa na ilegalno delo na Reko, kjer je bil aretiran in obsojen na smrt. Osvoboditev je do\xc4\x8dakal v tr\xc5\xbea\xc5\xa1kih zaporih._NEWLINE_Po osvoboditvi se je v Pulju posvetil novinarskemu delu (\xc5\xbee med narodnoosvobodilno borbo je bil dopisnik partizanskega lista Il nostro giornale). Iz Pulja je od\xc5\xa1el na Reko, kjer je bil na radiu odgovorni urednik italijanskega programa. V letih 1947-1950 je bil odgovorni urednik italijanskih programov Radia Beograd, od 1951-1970 pa je delal na Radiu Koper, med drugim kot odgovorni urednik v uredni\xc5\xa1tvu poro\xc4\x8dil ter pomo\xc4\x8dnik direktorja celotnega programa v italijanskem jeziku. Delal je tudi kot predstavnik italijanske manj\xc5\xa1ine v organih Socialisti\xc4\x8dne republike Slovenije in v uniji Italijanov za Istro in Reko. Leta 1976 je prejel nagrado Mo\xc5\xa1e Pijadeja kot najvi\xc5\xa1je priznanje \xc4\x8dasnikarjem v Jugoslaviji.'